3 หุ้นสื่อยกทีมบวก โบรกฯคาดนลท.เข้าเก็งงบ Q4/64 โตแกร่ง! ชู BEC เด่น เคาะเป้า 16.40 บ.
3 หุ้นสื่อยกทีมบวก โบรกฯคาดนลท.เข้าเก็งงบ Q4/64 กำไรดี-ต่อเนื่อง Q1/65 มองกลุ่มนี้ Outperform เป็นผลมาจากการฟื้นตัวของเศรษฐกิจหลังโควิดคลี่คลาย ชู BEC เด่น เคาะเป้า 16.40 บ.
15 ก.พ. 2565

ผู้สื่อข่าวรายงานว่า วันนี้ (15 ก.พ. 2565) ณ เวลา 11:46 น. กลุ่มมีเดียที่เป็นช่องทีวีเด้งขึ้นรับแนวโน้มกำไรในไตรมาส 4/2564 ออกมาดีและไตรมาส 1/2565 คาดว่าจะยังคงดีต่อเนื่อง นำโดยราคาหุ้น บริษัท บีอีซี เวิลด์ จำกัด (มหาชน) หรือ BEC อยู่ที่ระดับ 15.60 บาท เพิ่มขึ้น 1.30 บาท หรือ 9.09% โดยทำจุดสูงสุดที่ 15.90 บาท และทำจุดต่ำสุดที่ 14.40 บาท ด้วยมูลค่าการซื้อขาย 420.13 ล้านบาท
ขณะเดียวกันราคาหุ้นบริษัท เดอะ วัน เอ็นเตอร์ไพรส์ จำกัด (มหาชน) หรือ ONEE อยู่ที่ระดับ 12.20 บาท เพิ่มขึ้น 1.00 บาท หรือ 8.93% โดยทำจุดสูงสุดที่ 12.50 บาท และทำจุดต่ำสุดที่ 11.20 บาท ด้วยมูลค่าการซื้อขาย 468.47 ล้านบาท
ส่วนราคาหุ้น บริษัท อสมท จำกัด (มหาชน) หรือ MCOT อยู่ที่ระดับ 6.50 บาท เพิ่มขึ้น 0.10 บาท หรือ 1.56% โดยทำจุดสูงสุดที่ 6.55 บาท และทำจุดต่ำสุดที่ 6.40 บาท ด้วยมูลค่าการซื้อขาย 0.62 ล้านบาท
นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ราคากลุ่มมีเดียปรับตัวขึ้นมา มองว่าวันนี้นักลงทุนเวียนกลุ่มมากเล่น เป็น Selective Buy เนื่องจากคาดว่าแนวโน้มกำไรในไตรมาส 4/2564 จะออกมาดี และดีต่อเนื่องในไตรมาส 1/2565 มองกลุ่มนี้ Outperform ทั้งนี้เป็นผลมาจากการฟื้นตัวของเศรษฐกิจหลังความกังวลสถานการณ์การระบาดโควิด-19 คลี่คลายลง ทั้งนี้ แนะ “ซื้อ” BEC ราคาเป้าหมาย 16.40 บาท